СОФИЙСКИ УНИВЕРСИТЕТ ”СВ. КЛИМЕНТ ОХРИДСКИ”

ДЕПАРТАМЕНТ ЗА ИНФОРМАЦИЯ И УСЪВЪРШЕНСТВАНЕ НА УЧИТЕЛИ

ПИСМЕНА РАЗРАБОТКА

ЗА ПРИДОБИВАНЕ НА ПЪРВА

ПРОФЕСИОНАЛНОКВАЛИФИКАЦИОННА СТЕПЕН

Тема: Активно учене чрез електронно обучение по информационни технологии в модул „Електронни таблици”

(IX клас)

Изготвил: Албена Узунова

СОФИЯ, 2017г.

Увод

Няма област от живота, в която информационните технологии да не са намерили приложение. Бързото развитие на новите технологии и навлизането им във всички обществени сфери няма как да не засегне и образованието. Учениците много бързо и интуитивно се ориентират към новостите в областта на технологиите и всички ползват смартфони, компютри, таблети. За нас, учителите пък това е едно предизвикателство да създадем среда, комфортна и мотивираща, именно с разчупване на рамките на традиционното обучение, тип лекция, и ангажиране на учениците в самия процес на обучение чрез използване на нови информационни и комуникационни технологии (ИКТ) и иновативни методи на преподаване. Интерактивност, възможности за изява и самооценка; достъпът и ползването на високи технологии освен информация и знания дават самочувствие и увереност в учениците. Всичко това ще направи уроците по-ефективни, ще повиши постиженията им, качеството и удовлетвореността от обучението. Това би върнало доверието и признателността на обществото към училището и учителите като институция и статут.

Като учител по информатика и информационни технологии, една от основните ми цели е да направя часовете интересни и желани за учениците и те да могат да възприемат с лекота учебния материал и знанията им да бъдат трайни. За да осъществя тази задача, аз непрекъснато търся форми за квалификация, чрез които усъвършенствам знанията си в областта на преподаването и технологиите. Участвала съм в много курсове. Но бих казала, че последните два квалификационни курса, в които участвах, 2015 година - в университета Кент, Англия „Нови технологии в обучението“ и в European Schoolnet в Брюксел, са изключително ценни за мен. Там се запознах с различни програми и онлайн инструменти, които могат успешно да бъдат използвани в класната стая.

Така се зароди идеята за настоящата разработка. Темата за активното учене чрез електронно обучение е изключително интересна и актуална в средата на бързо развиващите се технологии.

Разработих и приложих иновативен модел за активно учене чрез електронно обучение по информационни технологии, на базата на дългогодишния ми опит и търсения в областта на преподаването и технологиите. Създадох уеб сайт за обучението по информационни технологии. Сайтът, който създадох е с интернет адрес – [www.it-lessons.weebly.com](file:///C%3A%5CUsers%5CAlbena%5CDesktop%5Cwww.it-lessons.weebly.com). Той представлява едно учебно помагало, което учениците използват както по време на час, така и за самоподготовка. Сайтът съдържа богата колекция от интерактивни материали, създадени от мен, които активно използвам в процеса на обучение на учениците. И по-конкретно - теоретични материали, практически задачи, ресурсни файлове, видео уроци, интерактивни тестове за самоподготовка, изпитни тестове. Тук е важно да отбележа, че всички тези електронни технологии, трябва да бъдат използвани много умело в учебния процес, за да имат положителен ефект в обучението.

Електронното обучение – същност, предимства, недостатъци

Терминът електронно обучение, придобил широка популярност чрез английския си вариант e-learning, се отнася до интерактивно обучение, което използва компютри или технологии за комуникация като средство за преподаване. Тук не става въпрос просто за заместване на преподавателя с компютър: електронните технологии са вплетени в целия процес на обучение – в подготовката, поднасянето на информацията и проверката на знанията. Преподавателят обаче остава водещата фигура, която структурира и подготвя учебното съдържание. Идеята на електронното обучение е не да измести живия контакт, а да бъде комбинирано с други методи за преподаване, за да се повиши ефективността от образователния процес. (Гилева, С. 2006)

Други популярни имена за електронното обучение са компютърно обучение, онлайн обучение, мултимедийно обучение и дистанционно обучение.

Компютърното, или по-скоро компютъризираното обучение, обикновено се отнася до учебни материали за самообучение, най-често предоставени на компактдиск, при ползването на които обучаваният може сам да определя стила на учене и последователността на уроците.

При термина „мултимедийно обучение“ се набляга главно на интерактивността на учебния материал (картина, звук, видео) като противоположност на преобладаващо текстовата информация в традиционните учебници.

„Онлайн обучение“ или „уеб базирано обучение“ е широко понятие, в основата на което заляга идеята за използването на интернет като среда за обучение и връзка между преподавател и ученик. Важно е да се отбележи, че вече повечето видове електронно обучение предполагат връзка с интернет и реалното обучение се случват онлайн. В този смисъл терминът „електронно обучение” обхваща изброените понятия и до известна степен се припокрива с тях.

В различните литературни източници можем да открием различни дефиниции на понятието „електронно обучение“.

Понятие, покриващо широк кръг от приложения и процеси като уеб базирано учене, компютърно базирано учене, виртуална класна стая и цифровизирана съвместна работа. Включва предоставяне на съдържание чрез интернет, видео и аудио, сателит, телевизия, CD-ROM и др. (http://www.learningcircuits.org/glossary.html)

Според проф. Пейчева-Форсайт по-широко определение за „електронно обучение” е обучение, подпомогнато от използването на информационни технологии. А по-тясно определение – обучение, което се осъществява във виртуални учебни среди, в които са поместени всички или повечето учебни дейности, ресурси и педагогическо въздействие.

Използването на новите мултимедийни технологии и Интернет за подобряване на качеството на учене чрез осигуряване на достъп до ресурси и услуги, както и на отдалечена обмяна и съвместна дейност. ([www.elearningeuropa.info/glossary.php](http://www.elearningeuropa.info/glossary.php))

Електронното обучение е процес на учене чрез използване на електронни технологии. Този процес може да включва употребата на Интернет, компютърни симулационни програми, компютърни тестове, онлайн пъзели, уеб търсене, интернет изследвания, онлайн дискусии, дъски за съобщения, видео или аудио, телевизия, DVD.

От доклад на ЕК от 2008г. електронно обучение е ориентирано към учещия подход на използване на нови технологии и на интернет за подобряване на качеството на учене чрез улесняване на достъпа до ресурси и услуги, както и до отдалечен обмен и колаборация.

Според Питър Гудиър „електронното обучение“ е учене, при което информационните и комуникационните технологии се използват, за да създават връзки между един и много обучаеми, между обучаемите и преподавателя, между учещата се общности учебните ресурси. (Goodyear P., 2001)

В основата на формулировките на за същността на електронното обучение се открива съчетанието и взаимодействието на следните компоненти: дейности за учене и преподаване чрез различни електронни медии. Следователно, за разработването на един курс, тема, учебен елемент или интегрирани среди за електронно обучение от съществено значение са познаване на неговите педагогически и технологични измерения. Необходимо е електронното обучение да се разглежда като пресечна точка между технологиите и педагогиката. (Тупаров Г., Д. Дурева, 2008)

Ролята на технологиите в електронното обучение:

Средство за съхранение, извличане и представяне на информация

Средство за педагогическа комуникация;

Средство за осъществяване на основни учебни дейности;

Средство за организация, администриране и управление на учебния процес.

Предимства на електронното обучение.

Според Питър Гудиър предимствата на електронното обучение са:

Интерактивност и гъвкавост във взаимодействията с преподавателя, с учениците и учебните ресурси

Провокира активността на обучаемите

Позволява запис на процеса на обучение

Създава възможности за рефлексия

Нови възможности за групова работа и за социални интеракции

Лесен достъп до глобални ресурси

Позволява включването на хора в неравностойно положение

Обучаемите могат да работят по-задълбочено

Лесно обновяване и адаптиране на курсовете за различен контекст

Съдържането може да се представи във формати, различни от текстовия.

Недостатъци на електронното обучение

Лимитиране на богатството и динамиката на експресията, характерна за живото присъствено общуване

Липсата на непосредственост и незабавност на общуването

Удължаване на периода на взимане на решения

Различен стил на комуникация

Ограничения по отношение на формирането на практически умения

Отнема време за предварителна подготовка: дизайн на обучението и ресурсите

Изисквания за технически умения и достъп

Изисква инвестиции в техника и технологии

Нуждае се от допълнително администриране и организация. (Goodyear P., 2001)

Липсата на личен контакт – може да окаже демотивиращ ефект и да доведе до повишаване на броя на отказалите се. Този недостатък може да се преодолее чрез създаване на екип (работи се по едно и също време върху една и съща задача), разделяне на работата на малки части, ясни инструкции и добър потребителски интерфейс, електронното обучение да се комбинира с лични срещи между участниците. (Гилчева, С. 2006)

Модели електронно обучение

Електронното обучение може да се раздели на три вида – синхронно, асинхронно и събитийно-ориентирано.

Синхронното обучение имитира класна стая, която означава, че учебния процес се случва в реално време, а преподавателите и учениците са свързани посредством видео връзка или се намират в общ чат стая. То е особено въздействащо, защото всичко, което учителят показва на собствения си екран, се показва и на екрана на останалите участници в обучението. Видео връзката допълва внушението за реално присъствие в процеса

Асинхронното обучение позволява на обучаемия достъп до предварително подготвен учебен материал в удобно за него време. Той може да разглежда и усвоява информацията по начин и със скорост, която сам избере и да комуникира с преподавателя и другите обучаеми чрез имейл, чат или съобщения във форуми.

И двата вида обучение са разпространени като всеки върви с предимствата и недостатъците си. Синхронното обучение е неимоверно по-въздействащо. При платформите, които осигуряват този вид обучение всичко, което инструкторът представя на собствения си екран се показва и на екраните на другите участници. Освен това има аудио и видео връзка, което допълва внушението за реално присъствие на участниците. За съжаление обаче подобни платформи са много скъпи и всяка една подобна презентация отнема много от времето на преподавателя. При асинхронното обучение удобството е изцяло на страната на ученика. Там липсва високата степен на интерактивност и социалното присъствие, но предимството да учиш на свои собствени обороти не е за пренебрегване. Освен това, системите за асинхронно обучение не са толкова скъпи колкото гореспоменатите. (Гилева С., 2006)

Събитийно-ориентираното обучение е замислено като последователност от индивидуални модули. Всеки модул съдържа последователност от определени действия и събития, всяко от които е насочено към изпълнение на определена задача за обучение. Освен това всяко събитие си има определен тип. Някои събития са напълно синхронни, когато в тях участва едновременно целия клас и преподавателят. Някои са ограничено синхронни, когато в тях участват двама или повече ученици от класа. Някои събития са асинхронни, поради това, че в тях взима участие само един човек.